Vijeće ministara u studenome 2021. donijelo je Plan dekarbonizacije za ugovorne stranke, politički dokument u kojem se opisuje slijed donošenja, prenošenja i provedbe zakonodavstva usmjerenog na dekarbonizaciju kako bi se ugovorne stranke usmjerile prema postizanju ciljeva dekarbonizacije do 2030. i do sredine stoljeća.

Komisija u ime Europske unije namjerava podržati donošenje Proceduralnog akta.

3.1.8.Odluke na temelju članka 91. stavka 1. Ugovora o Energetskoj zajednici o utvrđivanju postojanja kršenja Ugovora u sljedećim predmetima:

Postupci za rješavanje sporova navedeni su u glavi III. poglavlju 1. i glavi IV. poglavlju 1. Poslovnika kojim se uređuje rješavanje sporova na temelju Ugovora.

(a)Odluka 2022/…/Mc-EnC o nepoštovanju Ugovora o Energetskoj zajednici u Sjevernoj Makedoniji u predmetu ECS-4/22

Člankom 1. Odluke Vijeća ministara 2018/10/MC-EnC zahtijeva se da ugovorne stranke prenesu Uredbu REMIT do 29. studenoga 2019. i da je provedu do 29. svibnja 2020. Člankom 1. stavkom 3. od ugovornih stranaka zahtijeva se da obavijeste Tajništvo Energetske zajednice o mjerama za prenošenje Odluke i o svim naknadnim izmjenama tih mjera u roku od dva tjedna od donošenja privremenih mjera. Člankom 6. Ugovora o Energetskoj zajednici ugovornim strankama propisuje se opća obveza poduzimanja svih odgovarajućih mjera kako bi se osiguralo ispunjavanje obveza koje proizlaze iz Ugovora. Člankom 89. od stranaka se zahtijeva da u roku navedenom u odluci u svojem nacionalnom pravnom poretku provedu odluke koje su im upućene.

Rok u kojem je Sjeverna Makedonija morala poduzeti mjere za ispunjavanje navedenih obveza istekao je 29. studenoga 2019., ali takve mjere i dalje nisu donesene, zbog čega je Tajništvo Energetske zajednice 14. srpnja 2022. Vijeću ministara podnijelo obrazloženi zahtjev protiv Republike Sjeverne Makedonije zbog neprenošenja Uredbe (EU) br. 1227/2011 (Uredba REMIT) do 29. studenoga 2019. te je o tim mjerama obavijestilo Tajništvo Energetske zajednice.

Od Vijeća ministara traži se da donese odluku kojom se utvrđuje da Republika Sjeverna Makedonija, zbog toga što do 29. studenoga 2019. nije donijela i primijenila zakone, uredbe i druge propise potrebne za usklađivanje s Uredbom (EU) br. 1227/2011 o cjelovitosti i transparentnosti veleprodajnog tržišta energije, kako je prilagođena i donesena Ministarskom odlukom 2018/10/MC-EnC, i zbog toga što nije odmah obavijestila Tajništvo Energetske zajednice o tim mjerama, nije ispunila zahtjeve iz članaka 6. i 89. Ugovora o Energetskoj zajednici te članka 1. stavaka 1. i 3. Odluke Vijeća ministara 2018/10/MC-EnC.

Savjetodavni odbor Energetske zajednice još nije dao svoje mišljenje u tom pogledu.

S obzirom na činjenice i argumente navedene u obrazloženom zahtjevu, u Vijeću ministara u ime Europske unije treba zauzeti stajalište da se odobri odluka kojom se utvrđuje postojanje kršenja obveza u predmetu ECS-4/22, pod uvjetom da Savjetodavni odbor Energetske zajednice na vrijeme da mišljenje kojim se podupiru zaključci Tajništva, tj. prije sastanka Vijeća ministara.

(b)Odluka 2022/…/Mc-EnC o nepoštovanju Ugovora o Energetskoj zajednici na Kosovu* u predmetu ECS-5/22

Direktiva 2014/52/EU o izmjeni Direktive 2011/92/EU o procjeni učinaka određenih javnih i privatnih projekata na okoliš uključena je u Energetsku zajednicu Odlukom Vijeća ministara 2016/12/MC-EnC. Člankom 2. ove Odluke predviđeno je da ugovorne stranke prenesu Direktivu 2014/52/EU do 1. siječnja 2019., uz iznimku odredaba koje se odnose na direktive koje nisu obuhvaćene člankom 16. Ugovora o Energetskoj zajednici, te da Tajništvu Energetske zajednice dostave tekst glavnih odredaba nacionalnog prava koje donesu u području obuhvaćenom ovom Odlukom Vijeća ministara.

S obzirom na to da je rok do kojeg je Kosovo* moralo poduzeti mjere za ispunjavanje navedenih obveza istekao 1. siječnja 2019., ali do 14. srpnja 2022. još nisu donesene nikakve mjere, Tajništvo Energetske zajednice podnijelo je Vijeću ministara obrazloženi zahtjev protiv Kosova* zbog neprenošenja Direktive 2014/52/EU do 1. siječnja 2019. i zbog toga što nije u skladu s člancima 6. i 89. Ugovora o Energetskoj zajednici te člankom 2. Odluke Vijeća ministara 2016/12/MC-EnC.

Od Vijeća ministara traži se da donese odluku kojom se utvrđuje da, zbog nedonošenja i primjene zakona, uredaba i drugih propisa potrebnih za usklađivanje s Direktivom 2014/52/EU o izmjeni Direktive 2011/92/EU o procjeni učinaka određenih javnih i privatnih projekata na okoliš, kako je prilagođena i donesena Ministarskom odlukom 2016/12/MC-EnC, do 1. siječnja 2019. te zbog toga što o tim mjerama nije odmah obavijestilo Tajništvo Energetske zajednice, Kosovo* nije ispunila zahtjeve iz članaka 6. i 89. Ugovora o Energetskoj zajednici te članka 2. Odluke Vijeća ministara 2016/12/MC-EnC.

Savjetodavni odbor Energetske zajednice još nije dao svoje mišljenje u tom pogledu.

S obzirom na činjenice i argumente navedene u obrazloženom zahtjevu, u Vijeću ministara u ime Europske unije treba zauzeti stajalište da se odobri odluka kojom se utvrđuje postojanje kršenja obveza u predmetu ECS-5/22, pod uvjetom da Savjetodavni odbor Energetske zajednice na vrijeme da mišljenje kojim se podupiru zaključci Tajništva, tj. prije sastanka Vijeća ministara.

(c)Odluka 2021/02/MC-EnC o nepoštovanju Ugovora o Energetskoj zajednici u Bosni i Hercegovini u predmetu ECS-5/17;

Tajništvo Energetske zajednice 16. siječnja 2018. Bosni i Hercegovini poslalo je uvodni dopis u skladu s člankom 12. Poslovnika kojim se uređuje rješavanje sporova na temelju Ugovora. U tom uvodnom dopisu Tajništvo je zauzelo preliminarno stajalište da Bosna i Hercegovina nije ispunila svoje obveze u skladu s Ugovorom:

–jer nije prenijela zahtjeve iz članka 26. stavka 2. točke (d) Direktive 2009/72/EZ o električnoj energiji za imenovanje službenika odgovornog za usklađenost i uspostavu programa usklađenosti u Federaciji Bosne i Hercegovine u skladu s rokom od 1. siječnja 2015. predviđenim pravnom stečevinom;